CELEX: 
Language: sl
Date: 2017-05-08 00:00:00
Title: UREDBA KOMISIJE (EU) …/… o spremembi Uredbe (EU) št. 142/2011 glede opredelitev pojmov ribje moke in ribjega olja

UREDBA KOMISIJE (EU) …/…
            
            
               z dne 8.5.2017
            
            
               o spremembi Uredbe (EU) št. 142/2011 glede opredelitev pojmov 
                  ribje moke in ribjega olja
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (ES) št. 1069/2009 Evropskega parlamenta in Sveta z dne 21. oktobra 2009 o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter razveljavitvi Uredbe (ES) št. 1774/2002
                  1
                (Uredba o živalskih stranskih proizvodih) in zlasti člena 31(2) Uredbe,
            
            
               ob upoštevanju naslednjega:
            
            
               (1)Uredba (ES) št. 1069/2009 določa pravila v zvezi z javnim zdravjem in zdravjem živali za živalske stranske proizvode in pridobljene proizvode, da se preprečijo in čim bolj zmanjšajo tveganja za javno zdravje in zdravje živali zaradi navedenih proizvodov. Navedene proizvode razvršča v posebne kategorije, ki odražajo stopnjo takšnega tveganja, ter določa zahteve za njihovo varno uporabo in odstranjevanje.
            
            
               (2)Uredba Komisije (EU) št. 142/2011
                  2
                določa izvedbena pravila za Uredbo (ES) št. 1069/2009, vključno z opredelitvami živalskih stranskih proizvodov, kot sta ribja moka in ribje olje.
            
            
               (3)Ribja moka je opredeljena v točki 7 Priloge I k Uredbi (EU) št. 142/2011 kot predelane živalske beljakovine, pridobljene iz vodnih živali, razen morskih sesalcev. Opredelitev ribjega olja, ki je proizvod iz istega tehnološkega postopka kot ribja moka, je določena v točki 9 navedene priloge.
            
            
               (4)V skladu s točko 9 člena 3 Uredbe (ES) št. 1069/2009 so „vodne živali“ opredeljene s sklicem na opredelitev iz člena 3(1)(e) Direktive Sveta 2006/88/ES
                  3
               , in sicer kot (i) ribe, ki spadajo v nadrazred Agnatha (brezčeljustnice) ter razreda Chondrichthyes (hrustančnice) in Osteichthyes (kostnice), (ii) mehkužci iz debla Mollusca in (iii) raki iz poddebla Crustacea. 
            
            
               (5)Trenutna opredelitev pojma „vodne živali“ ne vključuje ne morskih zvezd iz poddebla Asterozoa debla Echinodermata ne gojenih vodnih nevretenčarjev, razen mehkužcev in rakov. Zato trenutno ni možno uporabiti morskih zvezd ali gojenih vodnih nevretenčarjev, razen mehkužcev in rakov, za proizvodnjo ribje moke in ribjega olja.
            
            
               (6)Morske zvezde so morskih nevretenčarji in večinoma plenilci drugih morskih nevretenčarjev, kot so mehkužci. Redno se zajemajo kot stranski proizvod dejavnosti gojenja školjk, namenjenih za prehrano ljudi, brez opaznih negativnih vplivov na populacijo morskih zvezd. Ta naključni prilov je potencialno dragocen vir beljakovin v krmi za prašiče in perutnino. 
            
            
               (7)Črvi Nereis virens iz razreda mnogoščetincev (polychaete) so alternativen vir beljakovin v prehrani gojenih mesojedih rib ter omogočajo zmanjšanje stroškov krme in odvisnosti od ribje moke. 
            
            
               (8)Uvodna izjava (18) Uredbe (ES) št. 1069/2009 pojasnjuje, da se vodni nevretenčarji, ki niso zajeti v opredelitvi iz točke 9 člena 3 navedene uredbe, kot so morske zvezde in gojeni vodni nevretenčarji, razen mehkužcev in rakov, ter ki ne predstavljajo tveganja za prenos bolezni, lahko uporabljajo pod enakimi pogoji kot vodne živali iz opredelitve pojma, na primer za proizvodnjo ribje moke. 
            
            
               (9)Obstoječa pravila Unije o živalskih stranskih proizvodih in o transmisivnih spongiformnih encefalopatijah
                  4
                ne prepovedujejo uporabo morskih zvezd in gojenih vodnih nevretenčarjev, razen mehkužcev in rakov, v proizvodnji krme za farmsko gojene živali.
            
            
               (10)Ker uporaba predelanih živalskih beljakovin iz prostoživečih vodnih živali, kot so morske zvezde in gojeni vodni nevretenčarji, razen mehkužcev in rakov, v krmi za neprežvekovalce ne pomeni večjega tveganja kot uporaba ribje moke v takšni krmi, je primerno spremeniti opredelitvi pojmov „ribja moka“ in „ribje olje“ tako, da se vključijo nekateri vodni nevretenčarji. 
            
            
               (11)Zaradi varstva okolja in izogibanja ustvarjanju novih pritiskov na prostoživeče populacije morskih zvezd se njihova uporaba za proizvodnjo ribje moke omeji na primere, ko se morske zvezde zajamejo na gojitvenem območju mehkužcev, kot je opredeljeno v Direktivi 2006/88/ES.
            
         
         
            
               (12)Opredelitvi pojmov ribje moke in ribjega olja iz točk 7 in 9 Priloge I k Uredbi (EU) št. 142/2011 bi bilo treba ustrezno spremeniti.
            
            
               (13)Standarde predelave za ribje olje, kot so določeni v Prilogi X k Uredbi (EU) št. 142/2011, bi bilo treba razširiti s sklicem na člen 10(l) Uredbe (ES) št. 1069/2009, da bi v proizvodnji ribjega olja omogočili uporabo vodnih in kopenskih nevretenčarjev, razen vrst, ki so patogene za ljudi ali živali, vključno z morskimi zvezdami in gojenimi vodnimi nevretenčarji, razen mehkužcev in rakov.
            
            
               (14)Prilogi I in X k Uredbi (EU) št. 142/2011 bi bilo zato treba ustrezno spremeniti.
            
            
               (15)Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
            
               SPREJELA NASLEDNJO UREDBO:
            
            
               Člen 1
            
            
               Prilogi I in X k Uredbi (EU) št. 142/2011 se spremenita v skladu s Prilogo k tej uredbi.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 8.5.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
               
            
         
         
            
                  
                     (1)
                  UL L 300, 14.11.2009, str. 1.
               
               
                  
                     (2)
                  Uredba Komisije (EU) št. 142/2011 z dne 25. februarja 2011 o izvajanju Uredbe (ES) št. 1069/2009 Evropskega parlamenta in Sveta o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter o izvajanju Direktive Sveta 97/78/ES glede nekaterih vzorcev in predmetov, ki so izvzeti iz veterinarskih pregledov na meji v skladu z navedeno direktivo (UL L 54, 26.2.2011, str. 1).
               
               
                  
                     (3)
                  Direktiva Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (UL L 328, 24.11.2006, str. 14).
               
               
                  
                     (4)
                  Uredba Evropskega parlamenta in Sveta (ES) št. 999/2001 z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (UL L 147, 31.5.2001, str. 1).
               
            
      
    ---documentbreak--- 
      
         
         
            
               PRILOGA
            
            
               Uredba (EU) št. 142/2011 se spremeni:
            
            
               (1)Priloga I se spremeni:
            
            
               (a)točka 7 se nadomesti z naslednjim:
            
            
               „7.‚ribja moka‘ pomeni predelane živalske beljakovine, pridobljene iz vodnih živali, razen morskih sesalcev, vključno z gojenimi vodnimi nevretenčarji, ki vključujejo tudi tiste, ki jih zajema člen 3(1)(e) Direktive 2006/88/ES, in morskimi zvezdami vrste Asterias rubens, ki se zajamejo na gojitvenem območju mehkužcev;“
            
            
               (b)točka 9 se nadomesti z naslednjim:
            
            
               „9.‚ribje olje‘ pomeni olje, pridobljeno iz predelave vodnih živali, razen morskih sesalcev, vključno z gojenimi vodnimi nevretenčarji, ki vključujejo tudi tiste, ki jih zajema člen 3(1)(e) Direktive 2006/88/ES, in morskimi zvezdami vrste Asterias rubens, ki se zajamejo na gojitvenem območju mehkužcev, ali olje iz predelave rib za prehrano ljudi, ki jih je nosilec dejavnosti namenil za druge namene, kot je prehrana ljudi;“
            
            
               (2)v Prilogi X se točka 2 oddelka 3(A) poglavja II nadomesti z naslednjim:
            
            
               „2.Ribje olje
            
            
               Za proizvodnjo ribjega olja se lahko uporabljajo le snovi kategorije 3 iz člena 10(i), (j) in (l) Uredbe (ES) št. 1069/2009 ter snovi kategorije 3, pridobljene iz vodnih živali, določene v členu 10(e) in (f) navedene uredbe.“